Soektog na vermiste lewensredder eindig tragiesThokozani Mthethwa (Foto: Facebook) Die liggaam van die lewensredder wat die naweek in die see naby Muizenberg verdwyn het, is gevind. Thokozani Mthethwa (23) se liggaam is Maandag vroegaand tussen Sonwabe en Sunrise-strand gevind. Sy liggaam het op die strand uitgespoel. Zahid Badroodien, burgemeesterskomiteelid van gemeenskapsdienste en gesondheid, sê paramedici het Mthethwa op die toneel dood verklaar. Maroela Media het vroeër berig ’n grootskaalse soektog is gelas nadat Mthethwa Saterdag van ŉ reddingslee afgeval wat deur ŉ jetski gesleep is toe lewensredders ŉ sweefskiër wou bystaan wat naby St. James-strand in die moeilikheid beland het. (Foto: ANA) Lewensredders van Muizenberg het net voor 15:00 gereageer op die oproep oor die sweefskiër. ’n Senior lewensredder het die jetski bestuur en Mthethwa was op die reddingslee. Hy het egter tussen 50 m en 100 m van die kus af van die reddingslee afgeval en onder die water verdwyn. Badroodien het namens die Stad Kaapstad sy medelye met Mthethwa se naasbestaandes betuig. “Hy is die eerste personeellid wat die Stad Kaapstad se departement van parke en ontspanning in die uitvoer van sy pligte verloor het.”